Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om mulighed for offentlig deltagelse i forbindelse med udarbejdelse af visse planer og programmer på miljøområdet og om ændring af Rådets direktiv 85/337/EØF og 96/61/EF"

(2001/C 221/09)

Rådet for Den Europæiske Union besluttede den 14. februar 2001 under henvisning til EF-traktatens artikel 175 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Paolo Braghin til ordfører. Sektionen vedtog sin udtalelse den 10. maj 2001.

Det Økonomiske og Sociale Udvalg vedtog på sin 382. plenarforsamling af 30.-31. maj 2001, mødet den 30. maj 2001, følgende udtalelse med 109 stemmer for og 3 hverken for eller imod.

1. Indledning

1.1. Kommissionens forslag har til formål at videreføre tilpasningen af fællesskabslovgivningen til Århus-konventionens artikel 6 og 7 om offentlig deltagelse i beslutningsprocesser samt adgang til klage og domstolsprøvelse på miljøområdet, således at Kommissionen kan opfylde sine internationale forpligtelser og bane vejen for Det Europæiske Fællesskabs ratificering af konventionen.

1.2. Disse artikler indeholder bestemmelser om information og høring af offentligheden, før der træffes beslutninger, som kan få en væsentlig indflydelse på miljøet. Forslaget indeholder en række ændringer til direktiv 85/337/EØF om vurdering af visse offentlige og private projekters indvirkning på miljøet (det såkaldte VVM-direktiv) og til direktiv 96/61/EF om integreret forebyggelse og bekæmpelse af forurening (det såkaldte IPPC-direktiv), for så vidt angår tilladelser til visse kategorier af industrielle aktiviteter, som anført i det relevante bilag.

1.3. Det er nødvendigt at gribe ind på fællesskabsniveau for at sikre, at de grundlæggende procedurer for offentlig deltagelse i miljøbeslutningsproceduren er de samme i alle medlemsstater, men det overlades til medlemsstaterne at fastsætte, hvorledes ordningerne skal gennemføres i praksis.

1.4. Da alle medlemsstater og Fællesskabet allerede har undertegnet konventionen, skulle forslaget ikke medføre nye omkostninger for medlemsstaterne ud over de omkostninger, der er forbundet med gennemførelsen i national lovgivning af konventionens bestemmelser. Der vil imidlertid være omkostninger ved den større udbredelse af information, håndtering og analyse af de bidrag (også i form af udtalelser), der følger med offentlig deltagelse, og ved eventuel høring af offentligheden gennem opinionsundersøgelser og efterfølgende udbredelse af de trufne beslutninger.

2. Bemærkninger

2.1. ØSU bifalder den store betydning, som Kommissionen tillægger offentlig adgang til miljøoplysninger, hvilket kom til udtryk første gang med dens forslag til ændring af direktiv 90/313/EØF(1) og derefter med det foreliggende direktivforslag om offentlig deltagelse i forbindelse med udarbejdelse af visse planer og programmer på miljøområdet. Det er et emne af stor politisk betydning med en del tekniske og juridiske aspekter, som Kommissionen har taget hensyn til i de specifikke forslag til ændring af direktiv 85/337/EØF og 96/61/EF for at sikre større overensstemmelse med ånd og bogstav i Århus-konventionen. Disse bestræbelser på at skabe sammenhæng og samtidig præcisere terminologien forklarer, hvorfor forslaget på visse punkter går videre end konventionen, mens det på andre punkter afviger lidt, som anført nedenfor.

2.2. ØSU er enig i, at den relevante EU-lovgivning må tilpasses til Århus-konventionens bestemmelser om adgang til oplysninger (første søjle, som det allerede har afgivet udtalelse om), offentlig deltagelse i beslutningsprocesser anden. søjle) og domstolsprøvelse på miljøområdet (tredje søjle) - som er de aspekter, der er taget op i det foreliggende forslag - og støtter bestræbelserne på at få fjernet alle lovgivningsmæssige forskelle mellem medlemsstaterne og fastlægge ensartede procedurer.

2.3. ØSU mener, at information er en borgerret, og at den skal stilles til rådighed i den form og inden for det tidsrum, som er mest hensigtsmæssigt, således at den kan blive et reelt og konstruktivt instrument for offentlig deltagelse og forhindre unødige forpligtelser og byrder for de offentlige myndigheder og forvridninger af vigtige erhvervsaktiviteter. Dette aspekt skal tages med i betragtning ved evalueringen af de foreslåede foranstaltningers effektivitet.

2.4. Definitionen af "offentligheden" og "den berørte offentlighed", som er baseret på artikel 2, stk. 4 og stk. 5, i Århus-konventionen, er en vigtig ændring i retning af en harmonisering af de nationale ordninger. ØSU påpeger dog, at definitionen af "den berørte offentlighed" som den del af offentligheden, der "har en interesse i projektgodkendelsesproceduren" stadig er for vag, eftersom det ikke specificeres, at denne interesse skal være direkte og konkret og under alle omstændigheder være anerkendt i den nationale lovgivning.

2.5. Forslaget fastsætter, at ikke-statslige organisationer, der arbejder for at fremme miljøbeskyttelse, og som imødekommer alle krav efter national lovgivning, anses for at have en interesse. Efter ØSU's mening er udtrykket "som imødekommer alle krav efter national lovgivning" for generelt og opfordrer til at finde en definition, som gør deres deltagelse betinget af specifikke miljøinteresser.

2.6. Århus-konventionen kræver i forbindelse med information med henblik på offentlig deltagelse, at legitime interesser såsom personlige datas og forretnings- og erhvervsoplysningers fortrolighed samt intellektuelle ejendomsrettigheder beskyttes, og at der indhentes tilladelse fra den berørte part til at offentliggøre oplysningerne, hvis den pågældende ikke er forpligtet hertil efter gældende lov (artikel 6, stk. 6, artikel 4, stk. 3 og artikel 4, stk. 4). I forslaget er disse aspekter ikke medtaget i forbindelse med offentliggørelse af miljøoplysninger. ØSU anser det for hensigtsmæssigt at beskytte disse interesser inden for de i konventionen fastsatte grænser(2).

2.7. ØSU støtter indføjelsen(3) af et krav om, at medlemsstaterne inden for rammerne af deres nationale lovgivning skal sikre adgang til prøvelse ved en domstol eller et andet ved lov nedsat organ. Disse procedurer skal være effektive og ikke uoverkommeligt dyre med forud fastsatte og ikke for lange tidsfrister. Eftersom principperne og betingelserne for domstolsprøvelse af de offentlige myndigheders afgørelser på miljøområdet allerede er fastlagt i medlemsstaternes lovgivning, bør Kommissionen fremlægge forslag til øget harmonisering af de nationale bestemmelser.

2.7.1. Direktivforslaget fastslår, at det er hævet over enhver diskussion, at juridiske eller fysiske personer, som er berørt af eller kan blive berørt af tilladelsesprocedurer (artikel 2, stk. 1) eller af beslutningsprocesser om udstedelse eller ajourføring af en tilladelse eller af vilkårene herfor (artikel 3, stk. 1, litra b) 14), har ret til at gøre indsigelse mod den materielle eller processuelle lovlighed af enhver afgørelse eller handling. Ifølge den aktuelle formulering af forslaget kan en person, hvis ret til at deltage i proceduren ikke er blevet respekteret, gøre indsigelse ikke alene mod denne procedurefejl, men også mod den materielle lovlighed. Dermed åbnes der op for søgsmål, som kun har til formål at forhale administrative procedurer med deraf følgende omkostninger og misbrug af klageadgangen til domstolene.

2.7.2. Ifølge de grundlæggende retsprincipper skal det være muligt for personer, som har specifikke lovfæstede interesser, at gøre indsigelse mod den materielle lovlighed af en handling, og denne ret må ikke forveksles med adgangen til at få prøvet den processuelle lovlighed eller undladelse af en handling. Kommissionens forslag bør derfor klart skelne mellem domstolsadgang ved henholdsvis procedurefejl og materiel lovlighed.

2.8. ØSU er enig i, at der bør tages højde for problemet med information af offentlighed og offentlig deltagelse i beslutninger, som kan få grænseoverskridende virkninger, skønt dette ikke er forudset i Århus-konventionen. Hvis dette skal kunne gennemføres i praksis, må forslaget fastsætte princippet om ligevægt mellem de forskellige berørte legitime rettigheder for at undgå misbrug af denne mulighed under påberåbelse af en grænseoverskridende indvirkning på miljøet til skade for de sociale og økonomiske interesser i det land, hvor beslutningen skal træffes eller tilladelsen gives. Desuden bør forslaget afklare spørgsmålet om, hvilket sprog oplysningerne skal affattes på, og hvem der skal bære oversættelsesomkostningerne for at undgå for store omkostninger og lange ventetider. ØSU anser det for hensigtsmæssigt, at medlemsstaterne regelmæssigt underretter Kommissionen om gennemførelsen af denne bestemmelse.

2.8.1. Kommissionen opfordres til at sørge for, at der i forbindelse med tiltrædelsesforhandlingerne sikres ret til information og offentlig deltagelse i planer og programmer på miljøområdet i overensstemmelse med det foreliggende forslag. Især bør der sikres en effektiv procedure for grænseoverskridende problemstillinger.

2.9. Kriteriet for, at en ændring og/eller udvidelse af et anlæg eller en produktionsproces vurderes som væsentlig [artikel 3, stk. 1, litra a)], er ikke tilstrækkeligt klart og kan give anledning til forvirring. Det ville være bedre at holde fast ved den definition af "væsentlig ændring", der er fastsat i artikel 2 i Rådets direktiv 99/13/EF af 11. marts 1999 om begrænsning af emissionen af flygtige organiske forbindelser (VOC), som blandt andet medtager anlæg, der omfattes af direktiv 96/61/EF.

Bruxelles, den 30. maj 2001.

Göke Frerichs

Formand for

Det Økonomiske og Sociale Udvalg

(1) KOM(2000) 402 endelig af 29.6.2000, som ØSU afgav udtalelse om den 29.11.2000 (CES 1408/2000, EFT C 116 af 20.4.2001, s. 43).

(2) ØSU's udtalelse om "Kommissionens forslag til Europa-Parlamentets og Rådets direktiv om offentlig adgang til miljøoplysninger", CES 1408/2000 - 2000/0169 COD, 29.11.2000, EFT C 116 af 20.4.2001, s. 43.

(3) Indsættes som artikel 10 a) i direktiv 85/377/EØF og som artikel 15 a) i direktiv 96/61/EF.